מדף הקרח רון-פילכנר

מדף הקרח רון-פילכנר (באנגלית: Ronne-Filchner Ice Shelf), המוכר גם בשם מדף הקרח פילכנר-רון, הוא מדף קרח אנטארקטי הגובל בים ודל. הים של מדף הקרח רון-פילכנר מפוצל לשני חלקים - המזרחי (פילכנר) 79°00′S 40°00′W﻿ / ﻿79.000°S 40.000°W﻿ / -79.000; -40.000 והמערבי הגדול יותר (רון) 78°30′S 61°00′W﻿ / ﻿78.500°S 61.000°W﻿ / -78.500; -61.000 באי ברקנר. כל מדף הקרח מקיף כ-430,000 קמ"ר, ובכך הוא מדף הקרח השני בגודלו באנטארקטיקה, אחרי מדף הקרח רוס. הוא גדל בהתמדה הודות לזרימת תכסיות קרח מפנים היבשה. מזמן לזמן, כשלחצי הקריעה גוברים על חוזק הקרח, נוצרים בקיעים וחלקים גדולים מתכסית הקרח נפרדים ממדף הקרח וממשיכים כהרי קרח. תופעה זו ידועה כהינתקות. מדף הקרח רון הוא חלקו המערבי והגדול יותר של מדף הקרח רון-פילכנר. הוא תחום ממערב בבסיס חצי האי האנטארקטי (ארץ גרהאם עם חוף זומברג וחוף אורוויל) וארץ אלזוורת'. קומנדר פין רון, מצי ארצות הברית, שפיקד על משלחת רון לחקר אנטארקטיקה בשנים 1947 -1948, גילה וצילם רצועה לכל אורך חלקו הצפוני של מדף הקרח הזה, בשתי טיסות בנובמבר ודצמבר 1947. הוא כינה אותה בשם "מדף הקרח לאסיטר" ונתן את השם "ארץ אידית' רון" לכברת הארץ שנמצאה לפי השערתו מדרום לו. בשנים 1957–1958 קבעה קבוצת US-IGY, בפיקודו של מי שהיה עתה לקפטן רון, שמדף הקרח גדול מכפי שנקבע במיפוי הקודם, שהוא משתרע דרומה לכסות את רובה של "ארץ אידית' רון". אף ששמו של קפטן ג'יימס לאסיטר הוקצה לחוף של ארץ פאלמר, הוועדה המייעצת לשמות אנטארקטיים (US-ACAN) אישרה את השם "מדף הקרח רון" למדף הקרח הגדול הזה, משום שרון היה הראשון שצפה במדף הקרח וחקר אותו עם הקבוצות שבהנהגתו. המדף קרוי אפוא על שם אידית' רון, אשתו של פין רון וחברה במשלחת RARE. מדף הקרח פילכנר הוא חלקו המזרחי של מדף הקרח רון-פילכנר. הוא תחום ממערב באי ברקנר וממזרח בארץ קואטס. החלק המזרחי של מדף זה התגלה בינואר-פברואר 1912 על ידי משלחת גרמנית לאנטארקטיקה בהנהגת וילהלם פילכנר. פילכנר קרא לאתר על שם קייזר וילהלם, אבל הקייזר ביקש שמדף הקרח ייקרא על שם האיש שגילה אותו. מדף הקרח ניזון בעיקר מקרחון סלסור, קרחון השיקום וקרחון כוח הסיוע, כולם ממזרח לאי ברקנר. בשנת 1973 נחנכה התוכנית הבינלאומית לחקר מדף הקרח פילכנר-רון. עובי הקרח של מדף הקרח פילכנר-רון יכול להגיע ל-600 מ'; עומק המים מתחתיו הוא כ-1400 מ' בנקודה העמוקה ביותר. מחקר שפרסמו בכתב העת Nature בשנת 2012 מדענים ממכון אלפרד וגנר לחקר קטבים וימים בגרמניה מנבא את היעלמותו של מדף קרח עצום בגודל 450,000 קמ"ר באנטארקטיקה עד סוף המאה ה-21, שיכולה להעלות את מפלס פני הים ב-4.4 מ' מדי שנה אך ורק בתוקף התמוססותו. באוקטובר 1998 ניתק הר הקרח A-38 ממדף הקרח פילכנר-רון. גודלו עמד על כ-‏50X150 ק"מ. בהמשך נשבר הר הקרח בשלושה חלקים. התנתקות בסדר-גודל דומה שאירעה במאי 2000 יצרה הר קרח בגודל 167 על 32 ק"מ, שכונה A-43 - מניחים שהתפרקותו היא האחראית לצפייה בנובמבר 2006 של כמה הרי קרח גדולים מחוף האי הדרומי של ניו זילנד, הפעם הראשונה שהרי קרח נצפו מניו זילנד מאז 1931. קבוצה גדולה של הרי קרח קטנים (הגדול בהם באורך של כ-1000 מ'), נראו מן החוף הדרום-מזרחי של האי, ואחד מהם נסחף אל קרבת החוף עד שאפשר היה לראותו מן הגבעות שמעל העיר דנידין. אם אכן היו אלה שרידי ההתנתקות הזאת, הרי שבמהלך חמש שנים ומחצה שייטו לאיטם צפונה ומזרחה סביב כשליש היקף כדור הארץ, מסע של כ-13,5000 ק"מ. ב-12 ו-13 בינואר 2010 ניתק שטח גדול של קרח ים מעל מדף הקרח רון-פילכנר והתנפץ להרבה חלקים קטנים. האירוע נקלט בסדרת תמונות של ספקטרורדיומטר ההדמיה ברוזולוציה בינונית שעל לווייני נאס"א Aqua וTerra. ב-20 למאי 2021, דווחה סוכנות החלל האירופית, על התנתקות הקרחון A-76, ששטחו 4,320 קמ"ר, ממדף הקרח רון-פילכנר, בגלל התחממות כדור הארץ. אורכו של הקרחון הענק הוא 175 ק"מ ורוחבו כ-25 ק"מ. מדיה וקבצים בנושא מדף הקרח רון-פילכנר בוויקישיתוף "Satellite image/map of Ronne (W)". National Snow and Ice Data Center. 2002-12-03. נבדק ב-2008-01-26. "Satellite image/map of Filchner (E)". National Snow and Ice Data Center. 2002-12-03. נבדק ב-2008-01-26. Big Antarctic ice sheet appears doomed; Warming climate predicted to trigger collapse of Filchner-Ronne shelf by 2100 June 2nd, 2012; Vol.181 #11 (p. 5) Science News. קארל מתיסן, יריעת קרח ענקית באנטרקטיקה קורסת, מוסיפה לאוקיינוסים 56 ג'יגה-טון מים בשנה, באתר הארץ, 26 במאי 2015 קדחו לעומק 900 מטרים בקרח וגילו חיים חדשים: "כמו יער באמצע הסהרה", באתר ‏מאקו‏, 23 בפברואר 2021 שני אשכנזי, ‏פי 80 ממנהטן: הקרחון הגדול בעולם התנתק ממדף הקרח באנטרקטיקה, באתר גלובס, 20 במאי 2021 צעדים ראשונים לחקר תכסית הקרח האנטארקטית 6.2.1. Filchner-Ronne Ice Shelf Programme(הקישור אינו פעיל, 18 באפריל 2017) סיינטיפיק אמריקן, "מדף קרח חדש באנטארקטיקה נתון באיום עקב התחממות", רויטרס, 9 במאי 2012 דנידין NIWA report המכון הלאומי לחקר מים ואטמוספירה של ניו זילנד(הקישור אינו פעיל, 18 באפריל 2017) תמונות נאס"א NASA Images(הקישור אינו פעיל, 18 באפריל 2017) קרחון, ששטחו פי 3 מזה של גוש דן, התנתק מאנטרקטיקה, באתר ynet, 20 במאי 2021